শামসুজ্জামান খান: এটা চমৎকার কথা না! তারা এটাই করেছিলেন। তারা ঠিক করে নিয়েছিলেন, সুলতান হবেন দীনদার। মানে ধর্মপ্রবণ। কিন্তু রাজনীতিতে অনেক মিথ্যাচার করতে হয়, অনেক কিছু গোপন করতে হয়, সততা থাকে না, তাই তিনি দীনদার হবেন বটে, কিন্তু রাষ্ট্রনীতি হবে জাহানদারি। জাহান মানে দুনিয়া। অর্থাৎ দুনিয়াদারি। দুনিয়াদারি মানেই ইহজাগতিকতা। এটা কিন্তু মুসলমানদের অবদান। ভারতবর্ষ সেই ইতিহাসটা নিয়েছিল, যেটাকে এখন বিজেপি নষ্ট করার জন্য উঠে পড়ে লেগেছে। কালকেই পত্রিকায় উঠেছে, বিজেপির এক নেতা বলেছেন, মুসলিম স্থাপনার নাম বদলাতে হবে। তাজমহল বাদ দিতে হবে। এবং আরো যতগুলো আছে সব পাল্টে ফেলা হবে। তারপর আওরঙ্গজেবের নামের রাস্তা তো তারা বদলেই ফেলেছে। এটা চলছে। ভারতে খুব ঐতিহাসিক উপলব্ধিগত সিদ্ধান্ত ছিল ধর্মনিরপেক্ষতা ছাড়া এতবড় রাষ্ট্রকে এক রাখা যাবে না। এবং সুশাসন বজায় রাখা যাবে না। সেই জায়গাটা বিজেপি এসে নষ্ট করছে। এর ফলে সাম্প্রদায়িকতা গভীর থেকে গভীরতর হচ্ছে।